O Universitate particulară din București, cu facultăți de Management, Inginerie și Drept, are Cartă de instituție militară. Conform documentului, studenții sunt exmatriculați dacă fac abateri de la disciplina militară, rectorul e comandant al unității militare, iar programele de studii au și ele regulamente militare.

Universitatea Bioterra din București are în componență Facultatea de Management Agroturistic, Facultatea de Ingineria Produselor Alimentare, Facultatea de Controlul si Expertiza Produselor Alimentare și Facultatea de Drept- nici una dintre ele cu caracter militar.

Dar, dacă e să ne luăm după Carta instituției, în Articolul 8, de exemplu, din Capitolul II (Secțiunea MISIUNEA, PRINCIPIILE, OBIECTIVELE și STRATEGIA EDUCAŢIONALĂ), se precizează că, în Universitatea Bioterra Bucureşti, nu sunt admise discriminări pe criterii de vârstă, etnie, sex, origine socială, orientare politică sau religioasă, în limitele stabilite de reglementările militare pentru fiecare program de studii.

Totodată, rectorul, conform articolului 57, din Secțiunea Funcții de Conducere, îndeplineşte și atribuţiile de comandant al instituţiei, ca unitate militară.





Tot în Secțiunea a II-a, privind funcțiile de conducere, articolul 77 menționează că unităţile de cercetare-dezvoltare, au, printre principalele atribuții, și cea de a asigura ordinea şi disciplina în unitate, (...) conform legislaţiei muncii, regulamentelor militare şi reglementările interne;

Personalul administrativ este compus, conform Cartei, din totalitatea salariaţilor, militari şi civili, care încadrează funcţii/posturi din compartimentele de asigurare materială, tehnică, medicală şi financiară ale Universităţii.

Totodată, printre principalele atributii ale Consiliului Departamentului, este și cea de a propune exmatricularea studenţilor care au făcut abateri grave de la ordinea şi disciplina militară.

Carta Universității Bioterra a fost aprobată de Ministerul Educației în 2011 și poate fi consultată aici.

Tipul acesta de regulament este specific unităților militare de învățământ superior, de tipul Universității Naționale de Apărare Carol I, de pildă. În Carta acesteia, rectorul e comandant al unității (prevedere citată tot la articolul 8), unitățile de cercetare au rolul de a asigura disciplina în unitate, conform regulamentelor militare și studenții sunt exmatriculați dacă fac abateri de la disciplina militară.

Etichete: realitatea, Universitatea bioterra